DECIZIA COMISIEI
din 3 iunie 2009
de constituire a grupului de experți pentru consultanță tehnică în domeniul producției ecologice
(2009/427/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
întrucât:
(1)
Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1) definește obiectivele și principiile aplicabile producției ecologice și stabilește cerințe de bază în ceea ce privește producția, etichetarea și controlul produselor ecologice în cadrul producției vegetale, animaliere și acvicole.
(2)
Prin Comunicarea Comisiei către Consiliu și Parlamentul European privind Planul de acțiune european pentru o alimentație și o agricultură ecologice, adoptată în iunie 2004 (2), Comisia urmărește să evalueze situația și să creeze bazele pentru elaborarea de politici, furnizând astfel o viziune strategică de ansamblu a contribuției agriculturii ecologice la politica agricolă comună. În particular, Planul de acțiune european pentru o alimentație și o agricultură ecologice recomandă, la acțiunea 11, constituirea unui grup de experți independenți pentru consultanță tehnică.
(3)
Comisia ar putea avea nevoie de consultanță tehnică pentru a decide cu privire la autorizarea utilizării unor produse, substanțe și tehnici în agricultura și prelucrarea ecologică, pentru a elabora sau îmbunătăți normele de producție ecologică și, în termeni mai generali, pentru orice alt aspect legat de domeniul producției ecologice. Acestea sunt activități complexe, care necesită mult timp și un grad înalt de specializare.
(4)
Prin urmare, este necesar să se constituie un grup de experți în domeniul producției ecologice și să se definească sarcinile și structura acestuia.
(5)
Grupul ar trebui să contribuie la garantarea accesului ușor la cunoștințe tehnice de specialitate de nivel înalt într-o mare varietate de domenii conexe producției ecologice.
(6)
Grupul ar trebui să fie format din oameni de știință și alți experți cu competențe legate de producția ecologică și trebuie să ofere Comisiei consultanță tehnică independentă, de nivel înalt și transparentă.
(7)
Este necesar să se prevadă norme privind divulgarea informațiilor de către membrii grupului, fără a aduce atingere normelor Comisiei privind securitatea, prevăzute în anexa la Decizia 2001/844/CE, CECO, Euratom a Comisiei (3).
(8)
Datele cu caracter personal referitoare la membrii grupului trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organismele comunitare și privind libera circulație a acestor date (4),
DECIDE:
Articolul 1
„Grupul de experți pentru consultanță tehnică în domeniul producției ecologice”
Se înființează Grupul de experți pentru consultanță tehnică în domeniul producției ecologice, denumit în continuare „grupul”.
Articolul 2
Misiune
Misiunea grupului este de a asista Comisia în ceea ce privește:
(a)
evaluarea produselor, a substanțelor și a tehnicilor care pot fi utilizate în producția ecologică, ținând seama de obiectivele și principiile stabilite în Regulamentul (CE) nr. 834/2007;
(b)
îmbunătățirea normelor existente și elaborarea de noi norme de producție;
(c)
determinarea unui schimb de experiență și bune practici în domeniul producției ecologice.
Articolul 3
Consultare
(1) Comisia poate consulta grupul cu privire la orice aspect legat de domeniul producției ecologice.
(2) Președintele grupului poate recomanda Comisiei să consulte grupul cu privire la o anumită problemă.
Articolul 4
Componență - Numirea membrilor
(1) Grupul se compune din 13 membri.
(2) Membrii grupului sunt numiți de către Comisie din rândul specialiștilor competenți în domeniile menționate la articolul 2 și la articolul 3 alineatul (1), care au răspuns apelului public la candidatură. Comisia poate, de asemenea, întocmi o listă de rezervă cu candidații care nu au putut fi numiți membri permanenți, deși, pe parcursul procedurii de selecție, au fost considerați potriviți pentru această poziție în cadrul grupului.
(3) Această listă de rezervă poate fi folosită pentru a numi înlocuitori ai membrilor grupului sau pentru a numi membri ai subgrupurilor.
(4) Membrii grupului și ai subgrupurilor sunt numiți cu titlu personal și consiliază Comisia independent de orice influență externă.
(5) Membrii grupului sunt numiți pentru un mandat de trei ani cu posibilitatea de reînnoire și nu pot rămâne în funcție mai mult de trei mandate consecutive. Aceștia rămân în funcție până la înlocuirea lor în conformitate cu alineatul (6) sau până la sfârșitul mandatului lor.
(6) Membrii care nu mai sunt capabili să contribuie efectiv la deliberările grupului, care demisionează sau care nu îndeplinesc condițiile prevăzute la alineatul (4) al prezentului articol sau la articolul 287 din tratat pot fi înlocuiți pe perioada rămasă până la expirarea mandatului lor.
(7) Membrii numiți cu titlu personal semnează anual un angajament de a acționa în interesul public și o declarație care să indice absența sau existența oricărui interes care le-ar putea submina obiectivitatea. La fiecare ședință, aceștia declară de asemenea orice interese specifice care ar putea să le influențeze independența în legătură cu punctele de pe ordinea de zi.
(8) Numele membrilor numiți cu titlu personal în grup și în subgrupuri, precum și numele celor incluși în lista de rezervă se publică pe site-ul web al Direcției Generale pentru Agricultură și Dezvoltare Rurală și în Registrul grupurilor de experți. Aceste nume sunt centralizate, prelucrate și publicate în conformitate cu Regulamentul (CE) nr. 45/2001.
Articolul 5
Funcționare
(1) Grupul alege prin vot cu majoritate simplă un președinte și doi vicepreședinți din rândul membrilor săi.
(2) De comun acord cu Direcția Generală pentru Agricultură și Dezvoltare Rurală, se pot constitui subgrupuri pentru examinarea unor aspecte specifice, în baza unui mandat stabilit de grup. Respectivele grupuri se dizolvă de îndată ce și-au îndeplinit mandatul. Subgrupurile se compun din maximum 7 membri aleși dintre membrii grupului sau din lista de rezervă menționată la articolul 4 alineatul (3).
(3) Reprezentantul Comisiei poate invita experți sau observatori cu competențe specifice în privința unui anumit subiect de pe ordinea de zi să participe la deliberările grupului sau ale subgrupului, în cazul în care acest lucru este util sau necesar.
(4) Informațiile obținute cu ocazia participării la deliberările grupului sau ale unui subgrup nu sunt divulgate în cazul în care, în opinia Comisiei, aceste informații se referă la aspecte confidențiale.
(5) Grupul și subgrupurile acestuia se reunesc în mod normal la sediul Comisiei în conformitate cu procedurile și programul stabilite de aceasta. Serviciile de secretariat sunt asigurate de Comisie. La ședințele grupului și ale subgrupurilor acestuia pot asista și alți funcționari ai Comisiei interesați de lucrări.
(6) Grupul adoptă propriul regulament de procedură pe baza regulamentului standard de procedură adoptat de Comisie (5).
(7) Comisia poate publica pe Internet, în versiunea lingvistică originală, ordinea de zi, procesele-verbale, orice rezumat, concluzie, concluzie parțială sau document de lucru al grupului.
Articolul 6
Cheltuieli aferente ședințelor
Comisia rambursează cheltuielile de călătorie și, dacă este cazul, cheltuielile de ședere ale membrilor și experților survenite în legătură cu activitățile grupului, în conformitate cu normele Comisiei privind rambursarea cheltuielilor experților externi.
Nu se remunerează serviciile prestate în temeiul prezentei decizii.
Cheltuielile aferente ședințelor se rambursează în limita bugetului anual alocat grupului de către serviciile competente ale Comisiei.
Articolul 7
Intrarea în vigoare
Prezenta decizie intră în vigoare la data publicării în Jurnalul Oficial al Uniunii Europene.
Adoptată la Bruxelles, 3 iunie 2009.